शहर में हुई आधे घंटे बारिश, 2 दिन बादल छाए रहने की संभावना
वेदर रिपोर्टर. जोधपुर| दिनभरगर्मी के बाद मंगलवार रात तेज हवा के साथ शहर के विभिन्न क्षेत्रों में बारिश हुई। मौसम विभाग के अनुसार पश्चिमी विक्षोभ की वजह से मौसम में ये परिवर्तन हुआ है। अगले दो दिन तक इसी तरह के मौसम की संभावना है तथा इसके बाद यदि हवाओं का रुख नहीं बदला तो मौसम सामान्य हो जाएगा। सुबह से ही शहर में खिली धूप निकली गर्मी का असर रहा। शाम के बाद बादल छाने लगे और करीब साढ़े आठ बजे तेज हवाएं चली। हवाओं के साथ पहले बूंदाबांदी हुई तथा इसके बाद शहर के कई हिस्सों में तेज बारिश भी हुई। मौसम विभाग के वैज्ञानिक गोविंदराम सीरवी के अनुसार शाम साढ़े आठ बजे पश्चिमी हवाएं चली, जिसकी गति करीब 8 किलोमीटर प्रतिघंटा थी। हवाओं के साथ बादल आए तथा कई हिस्सों में बरसात हुई। उन्होंने बताया कि पश्चिमी विक्षोभ की वजह ये हवाएं इराक, ईरान अफगानिस्तान से होते हुए पाकिस्तान पहुंची। वहां से भारत में आई।
hin_Deva hin_Deva